钦定古今图书集成/明伦汇编/氏族典/第174卷 > 钱端礼
## 钦定古今图书集成/明伦汇编/氏族典/第174卷 > 钱端礼

按《宋史钱端礼传》：“端礼，字处和，临安府临安人。父沉，
潼川军节度使。端礼以恩补官，绍兴间，通判明州，加
直秘阁，累迁右文殿修撰。仕外服有声，高宗材之，知
临安府。御史中丞汪澈论版曹阙官，当遴选，权户部
侍郎兼枢密都承旨。孝宗锐意恢复，诏张浚出师，会
符离，稍失利，汤思退遂倡和议，端礼奏有用兵之名，
无用兵之实，贾怨生事，无益于国。”思退大喜，奏除户
部侍郎。浚方主战，上意甚乡之。思退诡求去，端礼请
对乞留。于是思退复留，命浚行边，还戍兵，罢招纳，以
端礼充淮东宣谕使。端礼至淮还，极言守备疏略，恐
召金兵，宜早定和议，遂除吏部侍郎，再往淮上。金帅
仆散忠义分兵入，上令思退都督江淮军马，端礼试
兵部尚书、参赞军事，赴阙兼户部尚书，俄拜端明殿
学士、签书枢密院事兼权参知政事。及和议既定，乞
降诏除参知政事兼权知枢密院事。时久不置相，端
礼以首参窥相位甚急。皇长子邓王夫人，端礼女也。
殿中侍御史唐尧封论端礼帝姻，不可任执政，不报。
迁太常少卿。邓王立为太子，端礼引嫌，除资政殿大
学士、提举德寿宫兼侍读，改提举洞霄宫。起知宁国
府，移绍兴，进观文殿学士。端礼籍人财产至六十万
缗，有诣阙陈诉者。上闻之，与旧祠。侍御史范仲𦬊劾
端礼贪暴不悛，降职一等。淳熙四年八月，复元职。薨，
赠银青光禄大夫，后谥忠肃。